
Esselamu alejkum, zanima me da li je dozovoljeno da osoba prekine post u slijedećoj situaciji:  

Od kako je nastupio Ramazan samo jednom sam uspjela ustati na sehur. Jednostavno nikako ne čujem alarm kad treba da ustanem. Čak sam zamolila da me bude iz dva domaćinstva me zovu telefonom po par puta nikako ne čujem zvuk zvona.  

Prvi dan posta u ponedjeljak sam zapostila bez sehura, u utorak sam uspjela da se probudim, a ostale dane nisam. Moja hrana u toku 24 sata bila je samo ono što pojedem za iftar, a i to je bilo vrlo malo (uglavnom supa i malo nešto od ostale hrane), jer nisam mogla odmah da jedem…. Svi su mi govorili da se ne igram sa zdravljem. Počela sam osjećati malaksalost i nekakvo probadanje u srcu.  

I jutros sam zapostila, ali dok sam bila na poslu čitam u novinama kako je jedna tužiteljica u BiH preminula, zbog teške situacije nastale ne uzimanjem hrane i poremećajem metabolizma. To me je malo zabrinulo….  

Da li bih trebala nastaviti sa postom u takvoj situaciji? Da li izlažem svoje zdravlje riziku?


* 
* 
* 
* 
* 
* 
* 

 

DA LI JE NEUSTAJANJE NA SEHUR RAZLOG MRŠENJA POSTA
==================================================

 

Alejkumusselam.  

U Šerijatu je data je olakšica za pet skupina ljudi da ne poste mjesec Ramazan, s tim da te iste dane moraju ili napostiti dan za dan, ili napostiti i za svaki dan nahraniti siromaha, ili samo nahraniti za svaki dan siromaha. Te skupine ljudi su: putnici, bolesnici, dojilje, trudnice i starci (starice). Argumenti za ovo su došli u kur'anskim ajetima i vjerodostojinim hadisima. A u izuzetke obaveze posta ne ulaze osobe koje ne ustanu ili nisu u stanju da ustanu na sehur.


Ustajanje na sehur je mustehab po idžmau učenjaka kako to prenosi Ibn El-Munziri. Bilježe Buharija i Muslim u svojim Sahihima od Enesa, radijallahu anhu, da je Poslanik, sallallahu alejhi ve sellem, rekao: “Sehurajte (ustanite na sehur da bi jeli i pili) jer je u sehuru bereket”. Znači, musliman nije dužan da ustane na sehur, ako ustane ima nagradu slijeđenja sunneta a ujedno time će osnažiti svoje tijelo da lakše izdrži post.  

Prema tome, neustajanje na sehur nije opravdanje da se ne posti pa makar to uzrokovalo malaksalost i slabost. Na tebi je da učiniš sve moguće kako bi ustajala na sehur ili da se dobro najedeš pred spavanje kako bi ojačala svoje tijelo za post.


Znači, na tebi je da zapostiš bez obzira ustala na sehur ili ne, a ako se u toku dana pojavi malaksalost, slabost ili neki drugi vid bolesti i slabosti, dozvoljeno ti je tek tada da se omrsiš jer se u tom stanju ubrajaš u bolesnike kojima je dozovljeno da mrse post kada ih bolest snađe. Ali ti nije dozvoljeno da od same noći ili ujutro ako ne ustaneš na sehur da se prije pojave malaksalosti i slabosti omrsiš. Ve billahi tevfik.


Na pitanje odgovorio dr. Zijad Ljakić – zijad-ljakic.com


